1999/856/EY: Neuvoston päätös, tehty 6 päivänä joulukuuta 1999, Liettuan tasavallan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä



Virallinen lehti nro L 335 , 28/12/1999 s. 0041 - 0047



NEUVOSTON PÄÄTÖS, tehty 6 päivänä joulukuuta 1999, Liettuan tasavallan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä (1999/856/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta 16 päivänä maaliskuuta 1998 annetun neuvoston asetuksen (EY) N:o 622/98(1) ja erityisesti sen 2 artiklan, ottaa huomioon komission ehdotuksen, sekä katsoo seuraavaa: 1) Luxemburgissa kokoontunut Eurooppa-neuvosto totesi, että liittymistä valmisteleva kumppanuus on uusi väline ja vahvistetun liittymistä valmistelevan strategian tärkein osa. 2) Asetuksessa (EY) N:o 622/98 säädetään, että neuvosto päättää komission ehdotuksesta määräenemmistöllä kutakin liittymistä valmistelevaa kumppanuutta koskevista periaatteista, ensisijaisista tavoitteista, välitavoitteista ja edellytyksistä sellaisina kuin ne esitetään kullekin hakijavaltiolle sekä niitä koskevista myöhemmistä merkittävistä mukautuksista. 3) Yhteisön avun saamisen edellytyksenä on olennaisten edellytysten täyttäminen ja erityisesti Eurooppa-sopimuksiin sisältyvien sitoumusten noudattaminen ja edistyminen Kööpenhaminan arviointiperusteiden täyttämisessä; jos olennainen edellytys jää täyttymättä, neuvosto voi komission ehdotuksesta määräenemmistöllä toteuttaa asiaankuuluvia toimenpiteitä minkä tahansa liittymistä valmistelevan tuen osalta. 4) Luxemburgissa kokoontunut Eurooppa-neuvosto on päättänyt, että liittymistä valmistelevan kumppanuuden toteuttamista ja edistymistä yhteisön säännöstön saattamisessa osaksi kansallista lainsäädäntöä tarkastellaan Eurooppa-sopimuksen mukaisissa elimissä. 5) Komission vuoden 1999 määräaikaiskertomuksessa esitettiin puolueeton arviointi Liettuan tasavallan jäsenyysvalmisteluista ja yksilöitiin ensisijaisia alueita valmistelujen jatkamista varten. 6) Jäsenyyden valmistelemiseksi Liettuan tasavallan olisi ajantasaistettava kansallinen ohjelmansa yhteisön säännöstön saattamiseksi osaksi kansallista lainsäädäntöä; tässä ohjelmassa olisi esitettävä aikataulu liittymistä valmistelevaan kumppanuuteen sisältyvien ensisijaisten tavoitteiden ja välitavoitteiden saavuttamiselle, ON PÄÄTTÄNYT SEURAAVAA: 1 artikla Asetuksen (EY) N:o 622/98 2 artiklan mukaisesti Liettuan tasavallan liittymistä valmistelevaan kumppanuuteen sisältyvät periaatteet, ensisijaiset tavoitteet, välitavoitteet ja edellytykset esitetään tämän päätöksen liitteessä, joka on erottamaton osa päätöstä. 2 artikla Liittymistä valmistelevan kumppanuuden toteuttamista valvotaan Eurooppa-sopimuksen mukaisissa elimissä sekä asianomaisissa neuvoston elimissä, joille komissio raportoi säännöllisesti. 3 artikla Tätä päätöstä noudatetaan kolmannesta päivästä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä 6 päivänä joulukuuta 1999. Neuvoston puolesta Puheenjohtaja T. HALONEN (1) EYVL L 85, 20.3.1998, s. 1. LIITE LIETTUA: LIITTYMISTÄ VALMISTELEVA KUMPPANUUS 1999 1. TAVOITTEET Liittymistä valmistelevan kumppanuuden tarkoituksena on luoda yhteiset puitteet niille lisätoimia edellyttäville ensisijaisille tavoitteille, jotka mainitaan komission vuoden 1999 määräaikaiskertomuksessa Liettuan edistymisestä Euroopan unioniin liittymisen valmisteluissa, käytettävissä oleville varoille Liettuan avustamiseksi näiden ensisijaisten tavoitteiden toteuttamisessa sekä kyseiseen apuun liittyville edellytyksille. Liittymistä valmisteleva kumppanuus on perustana useille politiikan välineille, joita käytetään hakijavaltioiden auttamiseksi niiden valmistautuessa jäsenyyteen. Näihin välineisiin kuuluvat muun muassa yhteisön säännöstön hyväksymistä koskeva tarkistettu kansallinen ohjelma, sekä keskipitkän aikavälin talouspolitiikan ensisijaisten tavoitteiden yhteinen arviointi, järjestäytyneen rikollisuuden torjuntaa koskeva sopimus, kansalliset kehittämissuunnitelmat ja muut alakohtaiset suunnitelmat, jotka ovat tarpeen, jotta osallistuminen rakennerahastoihin unioniin liittymisen jälkeen liittymistä edeltävän rakennepolitiikan välineen (Ispa) ja maatalouden ja maaseudun kehittämisen erityisen liittymisohjelman (Sapard) täytäntöönpano ennen unioniin liittymistä olisivat mahdollisia. Kukin näistä välineistä on luonteeltaan erilainen, ja niitä valmistellaan ja ne toteutetaan erityisiä menettelyjä noudattaen. Ne eivät ole olennainen osa tätä kumppanuutta, mutta niiden ensisijaiset tavoitteet ovat kumppanuuden mukaisia. 2. PERIAATTEET Kunkin hakijavaltion osalta määritetyt keskeisimmät ensisijaiset tavoitteet liittyvät valtioiden kykyyn täyttää Kööpenhaminassa vahvistetut edellytykset, joiden mukaan jäsenyys edellyttää, että: - hakijavaltiossa on vakaat instituutiot, jotka takaavat demokratian, oikeusvaltion, ihmisoikeudet sekä vähemmistöjen kunnioittamisen ja suojelemisen; - hakijavaltiossa on toimiva markkinatalous, ja se pystyy selviytymään kilpailupaineesta ja markkinavoimista unionissa; - hakijavaltio pystyy vastaamaan jäsenyyden mukanaan tuomista velvoitteista, mukaan lukien poliittisen unionin sekä talous- ja rahaliiton tavoitteiden noudattaminen. Madridissa kokoontunut Eurooppa-neuvosto korosti hakijavaltioiden tarvetta mukauttaa hallintorakenteensa yhteisön politiikkojen moitteettoman toiminnan varmistamiseksi liittymisen jälkeen, ja Luxemburgissa kokoontunut Eurooppa-neuvosto korosti, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä; on tarpeen varmistaa, että sitä todella sovelletaan. 3. ENSISIJAISET TAVOITTEET JA VÄLITAVOITTEET Komission määräaikaiskertomuksissa on tuotu esiin se, että hakijavaltioiden on vielä toteutettava tietyillä aloilla laajoja toimia valmistautuakseen unioniin liittymiseen. Tämä tilanne edellyttää välitavoitteiden määrittelemistä ensisijaisille tavoitteille, ja niihin kuhunkin on liityttävä asianomaisten valtioiden kanssa yhdessä asetetut selkeät tavoitteet, joiden saavuttamisesta riippuu hakijavaltioille myönnettävän avun määrä sekä jo joidenkin valtioiden kanssa käynnissä olevissa neuvotteluissa edistyminen ja muiden hakijavaltioiden kanssa käytävien neuvottelujen käynnistäminen. Ensisijaiset tavoitteet ja välitavoitteet on tarkistetussa liittymistä valmistelevassa kumppanuudessa edelleen jaettu kahteen ryhmään eli lyhyen ja keskipitkän aikavälin tavoitteisiin. Lyhyen aikavälin tavoitteiden valinnassa on perusteena käytetty Liettuan realistisia mahdollisuuksia toteuttaa tavoitteet tai edistyä merkittävästi niiden toteuttamisessa vuoden 2000 loppuun mennessä. Keskipitkän aikavälin ensisijaisiksi tavoitteiksi määriteltyjen tavoitteiden toteuttamisen oletetaan vievän yli vuoden, vaikkakin toteuttamisen olisi myös niiden osalta mahdollisuuksien mukaan alettava jo vuoden 2000 aikana. Vuoden 1998 liittymistä valmistelevan kumppanuuden tavoitteiden toteuttamiseksi aikaan saatua edistymistä arvioidaan vuoden 1999 määräaikaiskertomuksessa. Tätä arviointia on käytetty muotoiltaessa nykyisen kumppanuuden tavoitteita. Liettua toimitti tarkistetun version yhteisön säännöstön hyväksymistä koskevasta kansallisesta ohjelmastaan 25 päivänä toukokuuta 1999. Siinä määritellään aikataulu ensimmäiseen liittymiskumppanuuteen perustuvien ensisijaisten tavoitteiden ja välitavoitteiden toteuttamiselle sekä tarvittavat hallintorakenteet ja rahavarojen määrä. Liittymistä valmistelevassa kumppanuudessa mainitaan Liettuan jäsenyysvalmistelujen ensisijaiset alat. Liettuan on kuitenkin huolehdittava kaikista määräaikaiskertomuksessa mainituista asioista. Tärkeää on myös, että Liettua täyttää lainsäädännöllistä lähentämistä ja yhteisön säännöstön täytäntöönpanoa koskevat sitoumuksensa Eurooppa-sopimuksen mukaisten sitoumusten, analyyttisen tarkastelun ja neuvotteluprosessin mukaisesti. Olisi pidettävä mielessä, että yhteisön säännöstön saattaminen osaksi kansallista lainsäädäntöä ei yksinään riitä, vaan on myös tarpeen varmistaa, että sitä todella sovelletaan unionissa voimassa olevien perusteiden mukaisesti. Kaikilla jäljempänä mainituilla aloilla tarvitaan yhteisön säännöstön uskottavaa ja tehokasta voimaan saattamista ja täytäntöönpanoa. Komission määräaikaiskertomuksen analyysin perusteella Liettualle on määritetty jäljempänä esitetyt lyhyen ja keskipitkän aikavälin ensisijaiset tavoitteet sekä välitavoitteet. 3.1 Lyhyen aikavälin tavoitteet (2000) Taloudelliset arviointiperusteet - toteutetaan toimia yhä kasvavan budjettialijäämän korjaamiseksi - saatetaan päätökseen suunnitellut laajat yksityistämistoimet - saatetaan päätökseen pankkialan rakennemuutos - edistetään kilpailua markkinapohjaisella yritysten rakennemuutoksella teollisuusalalla kiinnittäen erityistä huomiota pieniin ja keskisuuriin yrityksiin - jatketaan maan jakamista omistajille ja rekisteröintiä, jotta maan rekisteröiminen saadaan loppuun suoritetuksi tavoitepäivään joulukuuhun 2000 mennessä sekä tuetaan edelleen maankäytön markkinoiden kehittämistä - tehostetaan konkurssimenettelyjä ja yhdenmukaistetaan konkurssien täytäntöönpanoa Sisämarkkinat - Julkiset hankinnat: pannaan täytäntöön uusi julkisia hankintoja koskeva laki ja vahvistetaan julkisten hankintojen virastoa - Teollis- ja tekijänoikeudet: pannaan täytäntöön tekijänoikeuslainsäädäntö ja vahvistetaan piraattitoiminnan vastaista toimintaa, vahvistetaan hallinnon valmiuksia rahanväärennysten torjuntatoimia, erityisesti rajavalvontaa vahvistamalla - Tavaroiden vapaa liikkuvuus: nopeutetaan teollisuustuotteita koskevan alakohtaisen lainsäädännön yhdenmukaistamista erityisesti eläinten lääkintään tarkoitettujen lääkkeiden ja uuden lähestymistavan direktiivien osalta; kehitetään vastaava vaatimustenmukaisuuden arviointijärjestelmä; luodaan markkinoiden valvontaa koskeva kattava strategia - Pääomien vapaa liikkuvuus: poistetaan maksuvälineiden vientiä/maahantuontia koskevat rajoitukset sekä eläkerahastojen ja vakuutusyhtiöiden sijoitussääntöjä koskevat rajoitukset; mukautetaan suoria sijoituksia sekä ulkomaisten vakuutusyhtiöiden toimintaa koskevaa lainsäädäntöä - Kilpailu: pannaan kilpailulaki täytäntöön; perustetaan kilpailuneuvosto ja sen täytäntöönpanoelin; yhdenmukaistetaan valtiontukea koskevaa lainsäädäntöä ja vahvistetaan valtiontukien valvontaviranomaista riittävällä ja pätevällä henkilöstöllä; saatetaan päätökseen valtiontuki-inventaari - Televiestintä: perustetaan riippumaton sääntelyviranomainen - Audiovisuaalinen ala: saatetaan päätökseen lainsäädännön yhdenmukaistaminen - Verotus: viimeistellään ja pannaan täytäntöön alv-järjestelmän lainsäädäntöuudistus; poistetaan valmisteverosyrjintä kotimaisten ja maahantuotujen tuotteiden väliltä; varmistetaan, että uudet verotustoimenpiteet noudattavat yritysverotusta koskevien toimintasääntöjen periaatteita - Tulli: jatketaan lainsäädännön yhdenmukaistamista ja tehostetaan petosten ja korruption vastaista toimintaa Maatalous - Eläinlääkintä- ja kasvinsuojeluala: jatketaan yhdenmukaistamista ja tehostetaan tarkastuksia erityisesti yhteisön tulevilla ulkorajoilla - Elintarvikejalostus: saatetaan päätökseen yritysten rakennemuutos meijerialalla ja aloitetaan muiden alojen erityisesti liha-alan rakennemuutos; aloitetaan valtiontukien vähentäminen rajoittamalla huonosti meneville yrityksille maaseudun tukirahastosta ja markkinoiden sääntelyvirastosta annettavien tukien määrää Liikenne - yhdenmukaistetaan meriliikenteen turvallisuutta koskevaa lainsäädäntöä Energia - aloitetaan kokonaisvaltaisen, erityisesti ydinturvarahastosopimuksen mukaisen energiastrategian täytäntöönpano - aloitetaan oikeudellinen ja tekninen valmistelu Ignalinan ydinvoimalaitoksen 1. yksikön lopulliseksi sulkemiseksi ja käytöstä poistamiseksi - aloitetaan tavanomaisten voimalaitosten kunnostamisen valmistelu ympäristönsuojeluvaatimusten mukaisesti - jatketaan ydinturvallisuutta koskevien sellaisten tarpeellisten parannusten käyttöönottoa, jotka ovat kokonaisvaltaisen Ignalinan ydinvoimalaitoksen turvallisuusanalyysikertomuksen tulos - jatketaan ydinturvallisuusviranomaisen riippumattomuuden ja teknisen kyvyn vahvistamista - perustetaan ydinjätteiden käsittelylaitos - varmistetaan energian peruspalvelulaitosten hallinnon ja johdon riippumattomuus Työ- ja sosiaaliasiat - laaditaan kansallinen työllisyysstrategia, joka sisältää mm. yhteisen työllisyyskatsauksen käyttöönoton, jotta maa voi myöhemmin osallistua Euroopan työllisyysstrategiaan - tuetaan kumppaneiden toimintakyvyn kehittämispyrkimyksiä yhteisön säännöstön kehittämistä ja täytäntöönpanoa ajatellen, erityisesti käyttämällä kahdenvälistä työmarkkinaosapuolten vuoropuhelua Ympäristö - saatetaan ympäristövaikutusten arviointia koskeva direktiivi kaikilta osin osaksi kansallista lainsäädäntöä ja aloitetaan sen täytäntöönpano - jatketaan juomavettä, hengitysilmaa, jätteitä, luonnonsuojelua ja säteilysuojaa koskevan puitelainsäädännön ottamista osaksi kansallista lainsäädäntöä ja sen täytäntöönpanoa - kehitetään investointien rahoitussuunnitelma (direktiivikohtainen), joka perustuu arvioon yhdenmukaistamisesta vuosittain aiheutuvista kustannuksista sekä realistisiin julkisiin ja yksityisiin rahoituslähteisiin - varmistetaan ympäristöalan toimielinten vahvistaminen keskus- ja paikallistasolla erityisesti perustamalla rakenteet, joilla varmistetaan säteilysuojalain täytäntöönpano Oikeus- ja sisäasiat - hyväksytään uusi kansallinen rajavalvontalaki ja saatetaan rajalinjan laatiminen loppuun Valko-Venäjän kanssa; aloitetaan rajalinjan laatiminen Kaliningradin kanssa - tehostetaan täytäntöönpanoelinten ja tuomioistuinten toimintakykyä (henkilöstön määrää, palvelukseenottoa, koulutusta ja välineiden hankintaa), jotta voidaan jatkaa järjestäytyneen rikollisuuden, huumekaupan ja korruption vastaista toimintaa; varmistetaan täytäntöönpanoelinten välinen tehokkaampi koordinaatio; ratifioidaan eurooppalainen rikosoikeudellinen yleissopimus; allekirjoitetaan OECD:n lahjontaa koskeva yleissopimus; hyväksytään kansallinen korruption vastainen strategia ja aloitetaan sen täytäntöönpano - vahvistetaan rahanpesun vastaista toimintakapasiteettia - pannaan täytäntöön rajavalvontaa ja maahanmuuttoa koskeva lainsäädäntö laittoman maahanmuuton estämiseksi ja Schengenin tietojärjestelmään osallistumiseksi täysipainoisesti - varmistetaan turvapaikkalainsäädännön täydellinen yhdenmukaistaminen, nopeammat menettelyt valitusten käsittelemiseksi, valituksia käsittelevän neuvoston oikeudellinen rakenne, pakolaislain 4 artiklan täytäntöönpano ja oikeusapu turvapaikanhakijoille Hallinnon ja oikeuslaitoksen toimintakyvyn tehostaminen, EU-varojen hallinnointi ja valvonta mukaan lukien - Phare(1), Ispa(2) ja Sapard(3): kehitetään edelleen kansallista kehittämissuunnitelmaa ja maaseudun kehittämissuunnitelmaa; hyväksytään oikeudelliset, hallinnolliset ja talousarviota koskevat puitteet (tilintarkastuskäsikirja ja kirjausketju) Ispan ja Sapardin ohjelmointia ja hallinnointia varten, mukaan luettuina järjestelmällisten ympäristövaikutusten arviointien käyttöönotto ja EU:n säännösten kanssa yhteensopivat julkisia hankintoja koskevat säännöt yhteisön varoista yhteisrahoitusta saaneille hankkeille; perustetaan toimiva maksajavirasto Sapardia varten - Varainhoidon valvonta: saatetaan päätökseen sisäistä ja ulkoista varainhoidon valvontaa koskeva lainsäädäntökehys; perustetaan valtionhallintoon keskusorganisaatio sisäisen tarkastuksen/valvontatoimien yhdenmukaistamiseksi; perustetaan sisäisen tarkastuksen/valvontayksiköt varoja käyttäviin elimiin ja tehostetaan sisäisen valvonnan menettelytapoja; otetaan käyttöön "toiminnallinen riippumattomuus" kansallisille sisäisen valvonnan suorittajille/tilintarkastajille sekä keskushallinnossa että hajautetussa hallinnossa sekä ennakolta tapahtuva rahoitusvalvonta - jatketaan kansallisen koulutusstrategian täytäntöönpanoa; varmistetaan riittävä koulutus EU-oikeudessa poliisikunnalle, rajavartiostolle ja tullille 3.2 Keskipitkän aikavälin tavoitteet Taloudelliset arviointiperusteet - jatketaan markkinoihin pohjautuvan rakennemuutoksen edistämistä yrityssektorilla sekä rahoitus- ja pankkialalla - perustetaan vuosittainen varainhoidon valvontamenettely, jonka tarkoituksena on saattaa julkista taloutta, erityisesti budjettitilannetta, koskeva raportointi, seuranta ja valvonta EU:n menettelyjen mukaisiksi - jatketaan sosiaaliturvan rahoituksen uudistamista Sisämarkkinat - Julkiset hankinnat: varmistetaan julkisia hankintoja koskevan lainsäädännön yhdenmukaisuus yhteisön säännöstön kanssa ja sen tehokas täytäntöönpano - Teollis- ja tekijänoikeudet: pannaan tekijänoikeuslaki täytäntöön vahvistamalla henkisen omaisuuden suojaa käsitteleviä toimielimiä - Tietosuoja: saatetaan yhdenmukaistaminen päätökseen - Tavaroiden vapaa liikkuvuus: saatetaan päätökseen alakohtaisen lainsäädännön yhdenmukaistaminen ja poistetaan kaikki jäljellä olevat pakolliset sertifiointimenettelyt; saatetaan päätökseen EY-standardien käyttöönotto; varmistetaan kaikkien alojen osalta täytäntöönpanorakenteet - Henkilöiden vapaa liikkuvuus: saatetaan päätökseen tutkintojen vastavuoroista tunnustamista koskeva yhdenmukaistaminen; poistetaan kansallisuutta ja asuinpaikkaa koskevat vaatimukset - Kilpailu: vahvistetaan kilpailu- ja valtiontukiviranomaisia; varmistetaan kilpailu- ja valtiontukisääntöjen täysimääräinen täytäntöönpano; varmistetaan, että tukijärjestelyt ja valtiontukilainsäädäntö ovat yhteisön säännöstön mukaisia; lisätään koulutusta joka tasolla - Verotus: hyväksytään alv-lainsäädännön siirtymäsäännökset ja saatetaan päätökseen valmisteveroja koskevien rakenteiden ja kantojen yhdenmukaistaminen; tarkistetaan voimassa olevat lait ja varmistetaan niiden yhteensopivuus yritysverotusta koskevien toimintasääntöjen kanssa; vahvistetaan hallinnollista yhteistyötä ja keskinäistä avunantoa sekä tehostetaan verotarkastuksia - Kuluttajansuoja: jatketaan yhdenmukaistamista ja vahvistetaan markkinoiden valvontaa ja täytäntöönpanoviranomaisia - Tulli: kehitetään yhtenäistetty tariffi; perustetaan tehokkaat tullitoimipaikat rajoille; sovelletaan yksinkertaistettuja menettelyjä; vahvistetaan hallinnollista ja operatiivista toimintakykyä, mukaan luettuna tietokoneistaminen Maatalous - vahvistetaan yhteisen maatalouspolitiikan hallintomenettelyjä ja hallinnollisia rakenteita (valvotaan maataloustuotteiden markkinoita ja toteutetaan rakenteellisia ja maaseudun kehittämistä koskevia toimenpiteitä, perustetaan uusia elimiä ja valvontamenettelyjä) - eläinlääkintä-ja kasvinsuojeluala: saatetaan päätökseen eläinten tunnistusta koskevan järjestelmän kehittäminen; pannaan täytäntöön laadunvalvontajärjestelmä (Hazard Analysis Critical Control Point) sekä ohjelmat eläinjätteiden käsittelyä, lihankäsittely- ja maidontuotantolaitosten jäämien käsittelyn nykyaikaistamista sekä zoonoosin valvontaa varten; saatetaan päätökseen valvontajärjestelmät yhteisön tulevilla ulkorajoilla; yhdenmukaistetaan kasvinsuojelualan valvontajärjestelmiä - saatetaan päätökseen maatalouden väestölaskenta Eurostatin menetelmän mukaisesti - jatketaan yritysten rakennemuutosta elintarvikejalostusalalla (pääasiassa liha, purkitetut hedelmät ja vihannekset) paitsi meijerialalla sekä sallitaan tehottomien yritysten mennä vararikkoon Kalastus - kehitetään kykyä panna täytäntöön yhteinen kalastuspolitiikka ja soveltaa sitä, mihin sisältyy riittävien toimielinresurssien ja välineiden käyttöönotto, joilla tarkastetaan ja valvotaan keskushallinnon ja alueellisella tasolla; yhdenmukaistetaan alusrekisterivaatimuksia Energia - jatketaan ydinturvarahaston kanssa tehdyn sopimuksen mukaisen kokonaisvaltaisen energiastrategian täytäntöönpanoa, erityisesti aloittamalla Ignalinan ydinvoimalaitoksen 1. yksikön lopullinen sulkeminen ja poistaminen käytöstä sekä saattamalla päätökseen 2. yksikön erilaisen toisen sulkemisjärjestelmän asentaminen - aloitetaan uusi kokonaisvaltainen 2. yksikköä koskeva turvallisuusanalyysikertomus - valmistaudutaan energian sisämarkkinoihin, erityisesti sähkön ja kaasun sisämarkkinoita koskevien direktiivien soveltamiseen (mukaan luettuina energian hintojen sopeuttaminen kustannustasoaan vastaaviksi ja sääntelyviranomaisen perustaminen) - yhdenmukaistetaan öljyn varastointia koskevia vaatimuksia ja parannetaan entisestään energiatehokkuutta - vahvistetaan ydinturvallisuutta ja säteilysuojausta koskevia sääntelyrakenteita Liikenne - saatetaan yhdenmukaistaminen päätökseen maantieliikenteen alalla (markkinoille pääsy, katsastus, vaarallisten tavaroiden kuljetusta koskevat säännöt ja verotus), rautatie- ja meriliikenteessä (erityisesti turvallisuusstandardit) sekä lentoliikenteessä (erityisesti lentoturvallisuus ja lennonjohto) Työ- ja sosiaaliasiat - yhdenmukaistetaan yhteisön säännöstön kanssa työlainsäädäntöä, työterveys- ja työturvallisuuslainsäädäntöä, miesten ja naisten tasavertaisia mahdollisuuksia ja kansanterveyttä koskevaa lainsäädäntöä täytäntöönpannaan sekä vahvistetaan oleellisia hallintorakenteita ja sosiaaliturvan koordinaatiossa tarvittavia rakenteita Taloudellinen ja sosiaalinen yhteenkuuluvuus - kehitetään taloudellisen ja sosiaalisen yhteenkuuluvuuden alalla kansallinen politiikka valmistauduttaessa alueellisen kehittämisohjelman ja yhteisön aloitteiden täytäntöönpanoon; tehostetaan hallinnon rakenteita erityisesti selkiyttämällä vastuunjakoa aluepoliittisissa kysymyksissä; järjestetään budjetointijärjestelmä ja sen menettelyt rakennerahastojen normien mukaisiksi, mukaan luettuna arviointi Ympäristö - yhteisön ympäristösäännöstön saattaminen kokonaan osaksi kansallista lainsäädäntöä ja jatketaan sen täytäntöönpanoa direktiivikohtaisen ennalta määrätyn aikataulun mukaisesti seuraavilla aloilla: luonnonsuojelu, hengitysilma, juomavesi, ja teollisuuteen liittyvät direktiivit, jätteet, kemikaalit ja geneettisesti muunnetut organismit, otsonikerrosta hävittävät aineet ja säteilyltä suojautuminen - kehitetään seurantaa ja täytäntöönpanon valvontaa koskevia rakenteita ja toimintakykyä hengitysilman ja juomaveden osalta - varmistetaan ympäristöalan toimielinten vahvistaminen keskus- ja paikallistasolla mm. perustamalla kemikaalien valvontalaitos ja ympäristönsuojeluvirasto - otetaan kestävän kehityksen periaatteet huomioon kaikkia muita alakohtaisia politiikkoja määriteltäessä ja pantaessa niitä täytäntöön Oikeus- ja sisäasiat - jatketaan viisumilainsäädännön asteittaista yhdenmukaistamista ja EU:n viisumikäytäntöä - jatketaan poliisiyhteistyön menettelytapojen vahvistamista Europolin kanssa järjestäytyneen rikollisuuden vastaisessa toiminnassa (erityisesti rahanpesu, huumekauppa ja naisten ja lasten kauppa) - pannaan täytäntöön maahanmuuttopolitiikka ja uudet turvapaikanhakumenettelyt; saatetaan päätökseen lainsäädännön yhdenmukaistaminen erityisesti asiaan liittyvän yhteisön säännöstön sekä oleellisten kansainvälisten yleissopimusten kanssa - pannaan täytäntöön yhdenmukainen korruption vastaista toimintaa koskeva toimielinten välinen rakenne Hallinnon ja oikeuslaitoksen toimintakyvyn tehostaminen, EU-varojen hallinnointi ja valvonta mukaan lukien - pannaan täytäntöön julkishallintolaki ja virkamieslaki - vahvistetaan julkisen varainhoidon valvontaa riittävällä henkilöstöllä, koulutuksella ja välineistöllä sekä erotetaan selvästi ennakolta tapahtuva sisäinen valvonta ja seuranta - varmistetaan osaksi kansallista lainsäädäntöä otetun EU-oikeuden tehokkaampi soveltaminen oikeuslaitoksessa sekä tuomarikunnan säännöllinen koulutus yhteisön oikeudessa ja sen soveltamisessa - parannetaan tilastointikykyä. 4. OHJELMAT Vuosille 1995-1999 myönnetyt Pharen määrärahat ovat yhteensä 232 miljoonaa euroa. Berliinissä 24-25 päivänä maaliskuuta 1999 kokoontuneen Eurooppa-neuvoston sopimuksen seurauksena hakijavaltioiden rahoitustuki sisältää vuosien 2000-2006 välisenä ajanjaksona tukea maataloutta ja maaseudun kehittämistä koskeville liittymistä valmisteleville toimenpiteille liittymistä edeltävän Sapard-välineen (Neuvoston asetus (EY) N:o 1268/1999, EYVL L 161, 26.6.1999, s. 87) ja rakennetuen Ispa-välineen (Neuvoston asetus (EY) N:o 1267/1999, EYVL L 161, 26.6.1999, s. 73) avulla, joissa annetaan etusija toimenpiteille, jotka ovat samanlaisia kuin liittymistä edeltävänä aikana koheesiorahaston tukea saavat toimenpiteet. Näillä kansallisilla määrärahoilla Liettua voi myös rahoittaa osittain osallistumisensa yhteisön ohjelmiin, tutkimusta ja teknologista kehittämistä koskeva viides puiteohjelma mukaan lukien (EYVL L 26, 1.2.1999, s. 1). Lisäksi Liettua voi saada rahoitusta suoraan yhteisön säännöstöön liittyvistä monia valtioita koskevista ohjelmista. Hakijavaltioiden yhteisrahoitusta edellytetään järjestelmällisesti kaikille investointihankkeille. Vuodesta 1998 lähtien komissio on työskennellyt Euroopan investointipankin ja kansainvälisten rahoituslaitosten, erityisesti Euroopan jälleenrakennus- ja kehityspankin sekä Maailmanpankin kanssa liittymistä edeltävän ajan painopisteitä koskevien hankkeiden yhteisrahoituksen helpottamiseksi. 5. EHDOLLISUUS Edellytyksenä sille, että hankkeita rahoitetaan yhteisön tuella näiden kolmen liittymistä edeltävän välineen, Pharen, Ispan ja Sapardin kautta, on Liettuan osalta se, että se täyttää Eurooppa-sopimuksen mukaiset sitoumuksensa, edistyy Kööpenhaminan arviointiperusteiden täyttämisessä ja erityisesti tämän liittymistä valmistelevan kumppanuuden erityisten ensisijaisten tavoitteiden täyttämisessä vuonna 2000. Näiden yleisten edellytysten täyttämättä jättäminen voisi johtaa neuvoston päätökseen rahoitustuen lopettamisesta toistaiseksi asetuksen (EY) N:o 622/98 4 artiklan mukaisesti. 6. VALVONTA Liittymistä edeltävän kumppanuuden täytäntöönpanoa valvotaan Eurooppa-sopimuksen puitteissa. Kuten Luxemburgin Eurooppa-neuvostossa korostettiin, on tärkeätä, että Eurooppa-sopimuksen toimielimet ovat edelleen ne puitteet, joissa yhteisön säännöstön saattamista osaksi kansallista lainsäädäntöä voidaan tutkia samoin perustein riippumatta siitä, onko neuvottelut aloitettu vai ei. Liittymistä valmistelevan kumppanuuden asiaankuuluvista osista keskustellaan vastaavissa alakomiteoissa. Assosiaatiokomitea keskustelee yleiskehityksestä, edistyksestä ja sen ensisijaisten tavoitteiden täyttämisessä vastaan tulleista ongelmista, sekä välitavoitteista sekä erityiskysymyksistä, jotka alakomiteat ovat antaneet sille käsiteltäväksi. Pharen hallintokomitea varmistaa, että kaikkien kolmen liittymistä edeltävän välineen Pharen, Ispan ja Sapardin nojalla tehdyt rahoituspäätökset ovat sopusoinnussa toistensa sekä liittymistä valmistelevien kumppanuuksien kanssa, kuten koordinointiasetuksessa on säädetty (neuvoston asetus (EY) N:o 1266/1999, EYVL L 161, 26.6.1999, s. 68). Liittymistä valmistelevan kumppanuuden mukauttamista jatketaan tarvittaessa asetuksen (EY) N:o 622/98 2 artiklan mukaisesti. (1) Phare: Puolan ja Unkarin yhteensovitetun avun toimintaohjelma. (2) Ispa: Liittymistä edeltävä rakennepolitiikan väline. (3) Sapard: Maatalouden ja maaseudun kehittämisen erityinen liittymisohjelma.